Alfred G. Gilman
Alfred G. Gilman var en amerikansk biokemiker og farmakolog, der fra 1981 var professor i farmakologi ved University of Texas, Dallas. Han modtog i 1994 nobelprisen i fysiologi/medicin sammen med Martin Rodbell.
Under sin ansættelse 1971-1981 som assisterende professor i farmakologi ved University of Virginia, Charlottesville, isolerede og karakteriserede han det G-protein (se signalstoffer), som Martin Rodbell havde opdaget i 1960'erne. Gilman og hans medarbejdere anvendte leukæmiceller til udforskningen og kunne påvise, at visse muterede celler ikke producerer signalstoffer, fordi G-proteinerne er abnorme og derfor ikke kan bindes til guanosintrifosfat (GTP). Det er siden vist, at abnorme G-proteiner spiller en rolle ved udvikling af symptomer ved kolera, kræft og sukkersyge.